Βένους Βουκουρεστίου

Η **Βένους Βουκουρεστίου** (ρουμανικά: *Venus București*) ήταν ρουμανική ποδοσφαιρική ομάδα από το Βουκουρέστι. Πριν τη διάλυση της από τις κομμουνιστικές  αρχές, η Βένους ήταν η πιο πετυχημένη ποδοσφαιρική ομάδα της Ρουμανίας, κερδίζοντας 8 πρωταθλήματα Ρουμανίας. Χρώματα της ομάδας ήταν το μαύρο και το άσπρο. Επανασυστήθηκε το 2014 και σήμερα αγωνίζεται στην 4η Κατηγορία του Πρωταθλήματος Ποδοσφαίρου Βουκουρεστίου. (Liga IV).

## Ιστορία
Η ομάδα ιδρύθηκε το 1915 στην παλιά γειτονιά Βένους στο Βουκουρέστι. Η ομάδα αγωνιζόταν στο στάδιο *Βένους*, το οποίο λειτούργησε το 1931. Είχε χωρητικότητα 15.000 θέσεις ήταν ένα στολίδι της εποχής. καθώς ήταν το πρώτο στάδιο της χώρας που είχε προβολείς, το μοναδικό στη χώρα με γκαζόν, και εξοπλισμένο με ένα υπερσύγχρονο ιατρείο και αποδυτήρια υψηλότερων προδιαγραφών. Τα χρήματα για την κατασκευή του δόθηκαν από τον ιδρυτή της ομάδας, Alexandru Elădescu, ο οποίος πούλησε ένα δάσος για να επενδύσει στο νέο στάδιο.

Η Βένους επένδυσε παράλληλα και σε διάσημους ποδοσφαιριστές. Ο Κώστας Χούμης ήταν η πιο ακριβή μεταγραφή στο ρουμανικό ποδόσφαιρο μέχρι το τέλος του Β' Παγκοσμίου Πολέμου. Ο επιθετικός του Εθνικού Πειραιώς εντοπίστηκε από τους ανθρώπους της Βένους στον αγώνα μεταξύ Ρουμανίας και Ελλάδας στις 26 Ιουνίου 1935, ο οποίος έληξε 2-2. Και τα δύο γκολ για τους Έλληνες σημειώθηκαν από τον Χούμη. Η Βένους του πρόσφερε έναν ακαταμάχητο μισθό (σύμφωνα με φήμες της εποχής, θα ήταν πέντε φορές υψηλότερος από τον μισθό ενός κανονικού παίκτη της Βένους) και έτσι υπέγραψε ο παίκτης.
Το 1937 απέκτησε έναν ακόμη σπουδαίο παίκτη από την Ελλάδα, τον Θόδωρο Μπέφα. Ο Γκαβρίλα Μαρινέσκου, ο οποίος είχε εκλεγεί πρόεδρος το 1937, κατάφερε να φέρει στον πάγκο έναν τεχνικό ονόματι Φέρεντς Πλάτκο. Ο Ούγγρος ήταν  πρώην τερματοφύλακας και επίσης πρώην προπονητής στην Μπαρτσελόνα. Η ομάδα της Βένους περιλάμβανε  επίσης παίκτες όπως ο Γιούλιου Μποντόλα, ο Σίλβιου Πλοεστεάνου,ο Πέτια Βάλκοφ.

Η ομάδα κέρδισε 8 πρωταθλήματα (1920, 1921, 1929, 1932, 1934, 1937, 1939, 1940). Ποτέ δεν κέρδισε το κύπελλο Ρουμανίας έχοντας χάσει στον τελικό του 1940 από τη Ραπίντ Βουκουρεστίου.

Το 1948, το κομμουνιστικό καθεστώς, με σχετικό νόμο, απαίτησε από όλα τα αθλητικά σωματεία να είναι συνδεδεμένα με ένα συνδικαλιστικό σωματείο. Έτσι η Βένους συγχωνεύτηκε με την Uzinele Comunale București, δημιουργώντας την **Venus UCB**. Το φθινόπωρο του 1948, η νέα ομάδα αγωνιζόταν στην 3η κατηγορία αλλά σύντομα διαλύθηκε και εξαφανίστηκε. Το 1953, η περιοχή όπου βρισκόταν η *Αρίνα Βένους* (το σημερινό Πάρκο Στιρμπέι, ανάμεσα στην ομώνυμη γέφυρα και το Σπίτι του Φοιτητικού Πολιτισμού) έγινε στρατιωτική ζώνη και όλα τα κτίρια, συμπεριλαμβανομένου του σταδίου της ομάδας, κατεδαφίστηκαν.

Επανίδρυση

Το 2014, δύο λάτρεις του ποδοσφαίρου μαζί με συγγενείς των πρώην ποδοσφαιριστών του συλλόγου από την περίοδο του Μεσοπολέμου, συμπεριλαμβανομένου του επίτιμου προέδρου του συλλόγου, Αλεξάνδρου Κριστιάν Βάλκοβ (γιος του μεγάλου ποδοσφαιριστή της Βένους Κολέα Βάλκοβ), επανίδρυσαν τον σύλλογο. Το παλιό στάδιο δεν υπάρχει πλέον, αλλά η ομάδα παίζει τους εντός έδρας αγώνες της στο στάδιο *Μπιρουίντσα* στη γειτονιά Bucureștii Noi (Νέο Βουκουρέστι).

Μετά την πρώτη σεζόν (2014–2015) και την επανίδρυσή της, η Βένους κατέλαβε την 7η θέση με 28 βαθμούς. Τη σεζόν 2015–2016, η Βένους κατέλαβε την 7η θέση με 34 βαθμούς, στο πολύ ισχυρότερο πρωτάθλημα της 4ης Εθνικής Κατηγορίας. Τη σεζόν 2016–2017, η Βένους τερμάτισε 12η με 27 βαθμούς. Μετά από μια αδύναμη σεζόν 2017–2018, η Βένους τερμάτισε 15η με 9 βαθμούς και υποβιβάστηκε στην 5η Κατηγορία.

Επέστρεψε στην 4η Κατηγορία το 2022 μετά από μια πολύ καλή πορεία τη σεζόν 2021-2022, κερδίζοντας το πρωτάθλημα της 5ης Κατηγορίας. Τη σεζόν 2023-24, συμμετέχει στην πρώτη της διεθνή διοργάνωση μετά από οκτώ δεκαετίες, το Fenix ​​Trophy.

## Διακρίσεις

* **[[Πρωτάθλημα ποδοσφαίρου Ρουμανίας]]**
** Νικήτρια (8): 1920, 1921, 1929, 1932, 1934, 1937, 1939, 1940

* **Κύπελλο Ρουμανίας**
** Φιναλίστ (1): 1939–40

## Παραπομπές


Κατηγορία:Ιδρύσεις ποδοσφαιρικών ομάδων το 1915
Κατηγορία:Ποδοσφαιρικές ομάδες Ρουμανίας